**Moss Rotaryklubb. Styrets beretning for Rotaryåret 2023-24**

1. **Styrets virksomhet**

Styret har i dette Rotaryåret bestått av:

President: Leif Gjerstad

Innkommende president: Jorunn Solstad

Past president: Lars Sørby

Sekretær: Per Oscar Saugestad

Kasserer: Karin Bjørnebekk

Visesekretær/Styremedlem: Per Meder

Styremedlem: Anders Eriksen Mjelde

Styret har i Rotaryåret 23/24 avholdt 7 styremøter.

I tillegg til løpende saker som økonomioppfølging, evaluering av avholdte møter og en siste finpussing av programmet for kommende møter, har styret behandlet bl.a. følgende saker:

* Oppdatering av Club Visioning dokumentet (Aktivitetsplan 2022 – 2025).
* Vurdering etter prøveperioden høsten 23, om vi fortsatt skal ha møter på Hotel Riviera.
* Kontingent-økning, som følge av leie av møtelokaler på Hotel Riviera.
* Transportopplegg for medlemmer som har problemer med å komme på møtene.
* Oppfølging av arbeid i de enkelte komitéene.

Det ble på årsmøtet besluttet å fortsette med møter på Hotel Riviera, og som følge av dette

ble kontingenten økt til kr. 1400 pr. halvår.

Det vises ellers til nærmere omtale av virksomheten i det følgende.

1. **Møter og arrangementer**

Bortsett fra noen bedriftsbesøk, har våre medlemsmøter vært avholdt i 2. etg. på Hotel Riviera. Styret har oppfordret medlemmene til å møte opp en halvtimes tid før møteprogrammet starter. Hensikten har vært å få tid til et mer uformelt og kameratslig samvær over en kaffekopp, og dette har stort sett fungert bra.

Styremøter og komitémøter har gjerne vært avholdt før eller etter medlemsmøtene på Hotel Riviera.

Det ordinære årsmøtet ble 27. november avholdt på Hotel Riviera, med bl.a. valg for perioden 2024-25. Valgkomitéen, bestående av Per Ivar Clementsen og Birger Torjussen, hadde gjort en god jobb i forkant, og alle vervene ble besatt. Etter årsmøtet ble det servert aperitiff og 2-retters middag i restauranten på Hotel Riviera.

Torskeaften ble arrangert 5. februar i lokalene på KIAS.

Guvernørbesøk ble gjennomført 10. juni på KIAS. Det ble arrangert formøte med styret og komitélederne, presentasjon av KIAS m/omvisning og medlemsmøte med Distriktsguvernør Knut Willy Sørensen.

Sommeravslutning med presidentskifte ble avholdt 17. juni sammen med ledsagere i Stupet selskapslokaler på Tronvik. Det ble servert reker med passende tilbehør, og det var veldig god stemning i det fine været.

Det har vært arrangert to turer til Oslo. 12. januar så vi forestillingen «Orfeus i underverdenen» på Den Norske Opera, og 15. april var vi på omvisning i Stortinget.

Møter og arrangementer er ellers stort sett gjennomført i henhold til programmet.

1. **Komitéenes virksomhet**
* Programkomitéen har arbeidet godt og effektivt, og gitt oss meget gode og interessante programmer inkludert sosiale arrangementer. Programmene for både høst- og vårhalvåret var ferdig, trykket og distribuert i god tid før halvåret startet.
* Komitéen for medlemsutvikling har gjennomgått og ryddet opp i eksisterende liste over mulige nye medlemmer. Disse er fordelt mellom medlemmene og forespurt om interesse for medlemskap i Moss RK. Det er også sett på hvem som har vært inne på Facebook-siden vår, for å finne mulige nye medlemmer.
* Arrangementskomitéen.

Komitéen har hatt ansvar for å medbringe nødvendig møteutstyr, klargjøre tildelt møterom og teste mikrofoner etc. før de ordinære medlemsmøtene. De har også stått for enkel servering ved dugnader i Sansehaven på Melløs. I tillegg har det vært større serveringer med middag på torskeaften på KIAS og årsavslutningen med reker på Tronvik. Det vurderes også om denne komitéen skal ha ansvaret for et eventuelt opplegg for transport til møter for de av medlemmene som har behov for dette. Komiteen betyr mye for å skape en god stemning i klubben.

* Kommunikasjonskomitéen har utarbeidet og fått trykket opp en ny informasjonsbrosjyre om Moss Rotary. Denne er tatt i bruk i forbindelse med vårt rekrutteringsarbeid. Komitéen har fulgt opp vår Facebook-side med informasjon før møter, samt oppfølging i etterkant. De har også skrevet korte referater fra møtene og lagt disse ut på hjemmesiden.
* Komitéen for TRF og prosjekter.
*Oasis of Hope:*
Vi har med e-post av 17.02.2024 mottatt sluttrapport fra styret i *Oasis of Hope*, knyttet til vår District Grant støtte på totalt 47.000 kr. Sluttrapporten omfatter beskrivelse av hva pengene har vært benyttet til, relaterte bilder, samt kvitteringer for innkjøp. Det er i klubben ønske om fortsatt å støtte prosjektet.

*Sansehagen ved Melløs sykehjem:*
Moss kommunale Eiendomsselskap (MKE) har informert om at de, som et prøveprosjekt, ønsker å sette bort alt vedlikehold og oppfølging av sansehagene i byen til Moss Drift og Anlegg. Vi har kontrakt med Moss Kommune gjeldende for kalenderåret. Denne anses automatisk fornyet pr. 1. april, noe som medfører at vi har en avtale som gjelder ut 2024.
MKE ønsker dermed i fortsettelsen dugnad utenfor sansehagen og rundt bygningene. Dette er gjennomført som avtalt.

*Ukraina-prosjekt:*
Vi har gjennom Gunhild Bognæs mottatt diverse møbler fra MossIA. Disse er fordelt til ulike ukrainske flyktninger som er bosatt i Moss. En forutsetning for mottak er at disse kun skal benyttes privat og ikke selges. Vi vil også motta diverse datautstyr, og planen er at harddisker skal renses og utstyret sendes til Ukraina for bruk i skoler.

*APPLAUS:*
Prosjektet fortsetter, og årets Rotary-forestilling ble gjennomført tirsdag 19. mars 2024. Årets oppsetning var musicalen Chicago, og i forbindelse med forestillingen mottok Erle Fonneland Sandberg årets Rotary-stipend på 10 000 kr.

1. **Øvrig utadrettet virksomhet**

Under Mossedagene hadde Moss Rotary felles stand med KIAS, hvor man informerte om Polio Plus, samt delte ut informasjonsbrosjyren for Moss Rotary.

Klubben har vært representert ved følgende møter og aktiviteter:

* Leif Gjerstad, Elisabet Gjerstad og Per Oscar Saugestad har deltatt på Distriktskonferansen på Scandic Laholmen – Strømstad, 22. – 24. september 2023.
* Jan Ola Schneider og Kjell Sørli har deltatt på TRF-kurs i Råde.
* Marianne Been, Per Meder og Per Oscar Saugestad har deltatt på kurs i Råde om nettbaserte tjenester.
* Leif Gjerstad har deltatt på Midtveismøtet i D2260.
* Leif Gjerstad har representert Moss RK som fadderklubb, ved feiring av Horten RKs 75-årsjubileum.
* Jorunn Solstad og Per Meder har 16. mars deltatt på PETS i Nittedal.
* Leif Gjerstad har representert Moss Rotary på KIAS’s generalforsamling.

**Vårt medeierskap i KIAS**

Krapfoss Industrier AS (KIAS) ble etablert i 1954 og feirer i år 70-års jubileum. Bedriften var Norges første attføringsbedrift, og er i dag er bedriften organisert etter en konsernmodell med Krapfoss Industrier AS som morselskap og med datterselskapene Fortuna HR AS, Kias Reklame AS og Hagtorn Anleggsgartner AS.

Moss Rotaryklubb er hovedeier med 64,2% av aksjene. De øvrige eierne er Moss kommune med en eierandel på 33,4% og Våler kommune med 2,4%. Vedtektene tillater ikke at det tas utbytte, og alle opptjente midler forblir i selskapene. I styret sitter fra Moss Rotaryklubb Jan Erik Edvardsen (styreleder) og Birger Torjussen (styremedlem).

Driftsinntektene for konsernet var i 2023 på 48,2 mill. kroner. Årsresultatet viser et samlet underskudd på 0,6 mill. kroner som er en betydelig bedring fra 2022. Konsernets egenkapital ligger i hovedsak i morselskapet som har en bokført egenkapital på 27,2 mill. kroner og en egenkapitalprosent på 75%.

Pr. september 2024 viser regnskapene en god resultatutvikling for Krapfoss Industrier AS, Fortuna HR AS og Hagtorn Anleggsgartner AS. Kias Reklame AS har ikke levert et tilfredsstillende resultat, og det er iverksatt en rekke tiltak.

I forbindelse med 70-års jubileet ble det på stiftelsesdagen 21.juni avholdt et vellykket arrangement for de ansatte på Hotell Jeløy Radio.

19.november vil KIAS markere 70-års jubileet med en større konferanse for næringslivet i Mosseregionen. Konferansen har fått tittelen «Fra helt uttafor til godt innafor» og har fokus på arbeidsinkludering og mangfoldig arbeidskraft i et arbeidsmarked med økt sykefravær, flere uføretrygdede og færre yrkesaktive.

1. **Medlemsforhold.**

Moss RK har i dette Rotaryåret hatt en god medlemsutvikling. Ved Rotaryårets begynnelse var vi 28 medlemmer og ved utgangen var vi 33, herav 8 (24 %) kvinnelige medlemmer. 11 av medlemmene er ved årets slutt yrkesaktive, og gjennomsnittsalderen i klubben er nokså høy.

Vi har altså i dette året fått fem nye medlemmer, en av disse ved overgang fra annen klubb.

1. **Økonomi (tallene for dette R-året pr. 30. juni 2024)**

Med unntak av KIAS-aksjene og kontantbeholdningen på om lag 249 405 kr har klubben
ingen andre eiendeler, og er slik sett ingen rik klubb.

Av totale inntekter på om lag kr 187 957 utgjør kontingenten kr 74 200. Kontingenten ble for øvrig øket fra 1. halvår 2024 etter å ha stått stille i mange år. Inntekter fra KIAS-reklamen på programfolderen, dugnaden for MKE samt mandagslotteriet, gir til sammen kr 64 703. Inkludert i inntektene på kr 187 957 er også innbetaleringer til forskjellige møter og arrangementer.

På utgiftssiden utgjør kontingenter til RI og distriktet til sammen kr 43 266. Utgifter til «festmøtene», andre møteutgifter, gaver til foredragsholdere og diverse utgifter og gebyrer var på kr 76 819,55. Vi hadde utgifter til deltakelse på Distriktskonferansen og andre distriktsarrangementer, på kr 11 290,-. Husleien på Riviera er betalt med kr 25 500,-.

Vi har ikke utbetalt noe til noen prosjekter, som «Oasis of Hope», dette Rotary-året.

Regnskapet er gjort opp i balanse.

1. **Strategi.**

Moss RK har dette Rotaryåret holdt sine møter på det nye Hotel Riviera. Første del av året var en prøveordning der hensikten var å teste om lokalene var hensiktsmessige med tanke på audiovisuelle forhold samt om dette var hyggeligere og mer tiltalende å tilby gjester og foredragsholdere i tillegg til egne medlemmer. Ordningen ble evaluert på årsmøtet høsten 2023, og et nesten enstemmig årsmøte støttet å gå videre med å leie lokalene på Riviera.

Vi har også i større grad ønsket å åpne møtene for besøkende. Ledsagere har vært velkomne til alle møter, samt at andre interesserte har vært invitert uavhengig av intensjon om fremtidig medlemskap. Vi tror dette vil kunne skape en større interesse for Rotary.

Rekruttering av nye og gjerne yngre medlemmer, har vært en viktig målsetting uten at dette skal være til hinder for at også eldre medlemmer kan tas opp. I denne sammenheng skal det legges vekt på at eksisterende medlemmer skal tas vare på, slik at alle skal kunne trives i Moss RK.

Vi har valgt å legge vekt på komiteene som ansvarlige for klubbens forskjellige aktiviteter, og dette har vist seg å fungere godt. Det vises derfor til komiteenes rapporter og planer.

1. **Fremtidsutsikter**

Foreningen er ikke veldig økonomisk solid, men har en god nok likviditet på kort sikt.

Det nye møtelokalet på Hotel Riviera har fram til Rotaryårets utgang sommeren 2024 vist seg å fungere bra.

Selv om vi nå er blitt 33 medlemmer, bør Komiteen for medlemsutvikling og styret fortsette arbeidet med å tiltrekke nye medlemmer til klubben. Både Facebook siden og klubbens nettside er gode og blir raskt oppdatert og gir mange også utenfor klubben anledning til å følge med i det som skjer i Moss Rotary.

Med et fint møtelokale, godt program og hyggelig stemning på møtene, lover dette godt for fremtiden til Moss Rotary.

Styret vil til slutt takke alle medlemmene for engasjementet og fremmøtet i året som gikk!

Moss, 1.7.2024

Leif Gjerstad Jorunn Solstad Lars Sørby

President Innkommende president Past president

Per Oscar Saugestad Karin Bjørnebekk Per Meder

Sekretær Kasserer Visesekretær/styremedlem

Anders Eriksen Mjelde

Styremedlem